Жыхары нашага раёна добра ведаюць парк каля вёскі Славінск – усё, што засталося ад маёнтка Дарашэвічы (сам будынак не захаваўся). Няпростая гісторыя гэтага помніка садова-паркавага мастацтва Беларусі не змяншае яго сучаснай каштоўнасці. Па некаторых звестках, парк неаднаразова гарэў і высякаўся. Выкарыстоўваўся ён і як тэрыторыя дома адпачынку. Прыкладна з 1928 года гэта месца займала Прыпяцкая рачная флатылія. У гады Вялікай Айчыннай вайны тут праходзіла лінія абароны, і саспелы дрэвастой, асабліва хвойных парод, быў амаль цалкам высечаны (у парку стаяла піларама). Пасля вайны паркавыя дрэвы служылі матэрыялам для аднаўлення спаленых у гады ліхалецця хат мясцовых сялянаў. Да нашых дзён парк не захаваўся ў сваім першапачатковым выглядзе, але і сёння ён працягвае заставацца маляўнічым кутком Палесся.